बोले- फिल्म पर बैन नहीं लगना चाहिए पर यह प्रोपेगैंडा तो है
Anurag Kashyap Speaks Out Against Ban on 'The Kerala Story' सुपरस्टार कमल हासन के बाद अब फिल्ममेकर अनुराग कश्यप ने भी अदा शर्मा की फिल्म 'द केरला स्टोरी' को प्रोपेगैंडा फिल्म करार दिया है।
सुपरस्टार कमल हासन के बाद अब फिल्ममेकर अनुराग कश्यप ने भी अदा शर्मा की फिल्म 'द केरला स्टोरी' को प्रोपेगैंडा फिल्म करार दिया है। मीडिया रिपोर्ट्स की मानें तो अनुराग ने एक न्यूज पोर्टल से बात करते हुए कहा कि एक फिल्म का नॉन-पॉलिटिकल होना मुश्किल है और आप किसी फिल्म को पॉलिटिक्स से बचा भी नहीं सकते।
बैन के खिलाफ हूं पर फिल्म प्रोपेगैंडा है
अनुराग ने ‘द केरला स्टोरी’ के बारे में बात करते हुए कहा कि वे इस फिल्म पर बैन लगने के खिलाफ हैं पर उनका यह मानना है कि यह फिल्म प्रोपेगैंडा है। वे इस तरह की कोई भी फिल्म नहीं बनाना चाहते जो प्रोपेगैंडा की तरह नजर आए। वे सिर्फ ऐसी फिल्में बनाने में यकीन रखते हैं जिसमें असलियत और सच्चाई हो।
आज के दौर में पॉलिटिक्स से कोई बचा नहीं है
बीते दिनों अपनी फिल्म 'कैनेडी' के साथ 76वें कांस फिल्म फेस्टिवल को अटैंड करने वाले अनुराग ने कहा कि आज के दौर में कोई भी पॉलिटिक्स से बचा नहीं है। मौजूदा दौर में सिनेमा का गैर-राजनीतिक होना बहुत मुश्किल है। उन्होंने आगे कहा कि काउंटर- प्रोपेगैंडा में बेईमानी भी हो सकती है, लेकिन ईमानदारी से कहूं तो वो इससे लड़ नहीं सकते।
कमल हासन भी जता चुके हैं आपत्ति
इससे पहले कमल हासन भी ‘द केरला स्टोरी’ को प्रोपेगैंडा फिल्म करार दे चुके हैं। उन्होंने फिल्म पर आपत्ति जताते हुए कहा था कि वे ऐसी फिल्मों के खिलाफ हैं। बाद में उन्हें जवाब देते हुए फिल्म के डायरेक्टर सुदिप्तो सेन ने कहा था कि जिन लोगों ने फिल्म देखी ही नहीं है, वही इस फिल्म को प्रोपेगैंडा का नाम दे रहे हैं।
फिल्म ने वर्ल्डवाइड किया 264.4 करोड़ रुपए का कलेक्शन 
इन सभी बयानों के बीच सुदिप्तो सेन निर्देशित फिल्म 'द केरला स्टोरी' को सिनेमाघरों में अच्छा रिस्पॉन्स मिल रहा है। 5 मई को रिलीज हुई यह फिल्म अब तक वर्ल्डवाइड 264.4 करोड़ रुपए का कलेक्शन कर चुकी है। फिल्म में अदा शर्मा, योगिता बिहानी, सिद्दी इदवानी और सोनिया बलानी जैसे कलाकार मुख्य किरदार निभा रहे हैं।